**Megalakult a nagyvállalati informatikai tervezők hazai szakmai szervezete**

Budapest, 2012. január 25. – A 2011-es év végén új egyesület alakult az enterprise architect szakma képviseletére. Az egyesülethivatalos elnevezése: AEA Magyar Tagozat. Az Egyesület az Association of Enterprise Architects (röviden: „AEA”) elnevezésű nemzetközi szervezet tagegyesülete.

A magyar egyesület egy civil szervezet, amit magyar magánszemélyek alapítottak. Az AEA Magyar Tagozat kapcsolata az Association of Enterprise Architects nemzetközi szervezettel szoros szakmai együttműködésen, a tevékenységek folyamatos egyeztetésén túl számos gyakorlati előnnyel is jár. Így például az egyesület tagjai ingyenesen megkapják a negyedévente megjelenő Journal of Enterprise Architecture című szakmai folyóiratot, kedvezményesen vehetnek részt az anya egyesület konferenciáin, nagyobb publicitást és kedvezményes képzési lehetőséget kapnak.

Az egyesület által képviselt nagyvállalati informatikai tervezés (Enterprise Architecture, EA) legfőbb előnye a jobb tervezés, a problémák korábbi láthatósága és a megoldások jobb kialakítása, ami azok bevezetése után hoz lényeges eredményeket.

Az EA használatával a kockázatok csökkentése és konkrét előnyök megszerzése a legfontosabb: jobban menedzselhető, jövőálló szervezet/rendszer kialakítása, amelynek módosítása, fejlesztése rövidebb idő alatt, gazdaságosabban elvégezhető. Ennek alapját többek között a módszeres tervezés, az elérhető referencia architektúrák hasznosítása, a legjobb gyakorlatok átvétele, az architekturális kontroll következetes alkalmazása biztosítja. Ezen kívül vannak szabályozási indokai is az EA terjedésének, mint például a The Clinger-Cohen Act (US Information Technology Management Reform Act 1996), a The Sarbanes-Oxley Act (US Public Company Accounting Reform and Investor Protection Act 2002), valamint olyan EU direktívák az állami beszerzésékre vonatkozóan, amelyek szerint az állami megrendelést teljesítő szállítóknak formalizált EA folyamatokat kell alkalmazniuk saját működésükben, amikor termékeket és szolgáltatásokat szállítanak.

Az egyesület tevékenysége az alábbi elérhetőségeken követhető:

* Az egyesület honlapja: [www.aeahungary.org](http://www.aeahungary.org)
* E-mail: info@aeahungary.org
* Az egyesület hivatalos Twitter csatornája: <https://twitter.com/#!/AEAHungary>
* LinkedIn oldalakon a nemzetközi AEA szervezet LinkedIn csoportjának alcsoportjában: <http://www.linkedin.com/groups?mostPopular=&gid=4242364>

**Média kapcsolattartók**

Mezei Ferenc, az AEA Magyar Tagozat elnöke

* ferenc.mezei@aeahungary.org

Virágh Tamás, az AEA Magar Tagozat általános elnökhelyettese

* tamas.viragh@aeahungary.org